b'\n_START_ARTICLE_\nPiemont\n_START_SECTION_\nToponim\n_START_PARAGRAPH_\nIme Piemont izhaja iz srednjeve\xc5\xa1ke latinske Pedemontium ali Pedemontis, se pravi, ad pedem montium, kar pomeni "ob vzno\xc5\xbeju gore" (potrjena v dokumentih iz konca 12. stoletja).\n_START_SECTION_\nZemljepisna lega\n_START_PARAGRAPH_\nDe\xc5\xbeela je delno gri\xc4\x8devnata (30\xc2\xa0%) in ravninska (26\xc2\xa0%), a skoraj polovica de\xc5\xbeele (44\xc2\xa0%) le\xc5\xbei v gorah, po ve\xc4\x8dini v Alpah, saj odpade na Apenine le manj\xc5\xa1e ozemlje na jugovzhodnih mejah. Ta lega je dala tudi ime de\xc5\xbeeli: a pie\' del monte pomeni namre\xc4\x8d ob vzno\xc5\xbeju gore. Predalpskega gorovja ni. Alpe tod z ve\xc4\x8dino vrhov prese\xc5\xbeejo 3000 metrov (Monte Rosa 4634 m, ju\xc5\xbeno pobo\xc4\x8dje Gran Paradisa, ki se v Aosti dvigne do 4061 m, Monviso 3841 m, Ciamarella 3676 m, Monte Leone 3552 m) in se ponekod strmo spu\xc5\xa1\xc4\x8dajo v dolino, drugje pa postopoma preidejo preko gri\xc4\x8devja do Padske ni\xc5\xbeine. Gri\xc4\x8devnata podro\xc4\x8dja so v glavnem \xc5\xa1tiri: na severozahodu Canavese, na jugozahodu Langhe in Roero, na jugu Monferrato. De\xc5\xbeela je orografsko podobna podkvi, ki je na vzhodu odprta: reka Pad, ki izvira v zavetju "podkve", te\xc4\x8de preko odprtine na vzhod, skozi ves polotok, proti Jadranskemu morju. Ta gorati obro\xc4\x8d je ustvaril ne\xc5\xa1teto dolin, ki iz sredi\xc5\xa1\xc4\x8da de\xc5\xbeele segajo na vse strani. Ve\xc4\x8dje doline so (od meje z Lombardijo proti jugu): Val d\'Ossola, Valsesia, Valle Cervo, Valchiusella, Valli di Lanzo, Val Susa, Valle Po (izvir Pada), Val Varaita, Val Bormida, Valle Scrivia. Po vseh potekajo reke in hudourniki, ki se izlivajo v Pad. Poleg Pada so ve\xc4\x8dje reke \xc5\xa1e: Tanaro, Ticino, Dora Baltea, Agogna, Sesia, Dora Riparia. V Piemontu je tudi ve\xc4\x8d jezer: Lago Maggiore na meji z Lombardijo (celotna povr\xc5\xa1ina 212\xc2\xa0km\xc2\xb2), Lago d\'Orta (18\xc2\xa0km\xc2\xb2), Lago di Viverone (6\xc2\xa0km\xc2\xb2) in druga: manj\xc5\xa1a gorska jezera, tudi umetna, so ve\xc4\x8dinoma sede\xc5\xbe hidroelektrarn.\n_START_SECTION_\nPodnebje\n_START_PARAGRAPH_\n\xc4\x8ceprav v de\xc5\xbeelo ne sega od nikoder vpliv morja, se vendar podnebje ne more smatrati popolnoma celinsko. Na ravninskih podro\xc4\x8djih je velika razlika med zimskimi in poletnimi temperaturami, od -1\xc2\xa0\xc2\xb0C do 25\xc2\xa0\xc2\xb0C. V vi\xc5\xa1jih legah se zimska temperatura postopoma vi\xc5\xa1a, tako da so klimatski pogoji na gri\xc4\x8devnatih podro\xc4\x8djih, \xc5\xa1e posebno okoli jezer, zelo ugodni. V gorskih predelih je podnebje tipi\xc4\x8dno alpsko.\n_START_SECTION_\nZgodovina\n_START_PARAGRAPH_\nPrvi prebivalci de\xc5\xbeele so bili Taurini, ligursko pleme, ki so poselili zgornjo Padsko ni\xc5\xbeino v neolitiku, ko so se ledeniki umaknili na vi\xc5\xa1je lege. Pribli\xc5\xbeno v \xc5\xa1estem stoletju pr. n. \xc5\xa1t. je pri\xc5\xa1lo v de\xc5\xbeelo keltsko pleme Salasov. Rimljani so podjarmili te kraje \xc5\xbee leta 220 pr. n. \xc5\xa1t., ko so ustanovili koloniji Augusta Taurinorum in Eporedia, to je dana\xc5\xa1nji mesti Torino in Ivrea. Po padcu zahodnorimskega cesarstva so se vrstili na oblasti Burgundijci, Goti (5. st.), Bizantinci in Langobardi (6. st.), nato v osmem stoletju (od leta 773) Franki. V devetem in desetem stoletju so de\xc5\xbeelo pusto\xc5\xa1ili Mad\xc5\xbeari in Saraceni. Razdrobljene in obubo\xc5\xbeane delce de\xc5\xbeele je v enajstem stoletju zdru\xc5\xbeil torinski grof Olderico Manfredi, \xc4\x8digar h\xc4\x8di Adelaida se je leta 1045 poro\xc4\x8dila s sinom Umberta Biancamano, prvim Savojcem. S tem se je za\xc4\x8dela \xc5\xa1iriti dinastija Savojcev, ki je v naslednjih stoletjih postala ena najpomembnej\xc5\xa1ih dru\xc5\xbein v Evropi._NEWLINE_Leta 1046 je Oton I. Savojski dodal Piemont svojemu glavnemu ozemlju, s sredi\xc5\xa1\xc4\x8dem v Chamb\xc3\xa9ryju (zdaj v Franciji). Druga podro\xc4\x8dja so ostala neodvisna, kot sta bili mo\xc4\x8dni comuni (ob\xc4\x8dini) Asti in Alessandria in marki Saluzzo in Montferrat. Savojsko okro\xc5\xbeje je bilo leta 1416 povzdignjeno v vojvodino in vojvoda Emanuele Filiberto je preselil leta 1563 sede\xc5\xbe v Torino. Leta 1720 je Savojski vojvoda postal kralj Sardinije in ustanovil Kraljevino Sardinijo, s \xc4\x8dimer se je pove\xc4\x8dal pomen Torina kot evropske prestolnice._NEWLINE_Republika Alba je bila ustanovljena leta 1796 kot francoska sestrska republika v Piemontu. Nova republika, Piemontska republika, je obstajala med letoma 1798 in 1799, preden so jo okupirale avstrijske in ruske \xc4\x8dete. Junija 1800 je v Piemontu ustanovljena tretja sestrska republika, Predalpska republika (Repubblica Subalpina). Pod popoln francoski nadzor je pri\xc5\xa1la leta 1801 in je bila pripojena Franciji septembra 1802. Na kongresu na Dunaju je bila obnovljena Kraljevina Sardinija, poleg tega je bila okrepljena Republika Genova kot ovira proti Franciji._NEWLINE_Piemont je bil odsko\xc4\x8dna deska za zdru\xc5\xbeitev Italije leta 1859-1861, na podlagi prej\xc5\xa1njih neuspe\xc5\xa1nih vojn proti avstrijskemu cesarstvu med letoma 1820-1821 in 1848-1849. Ta proces je v\xc4\x8dasih navedena tudi kot Piedmontizacija. _NEWLINE_Iz hi\xc5\xa1e Savojskih so pri\xc5\xa1li italijanski kralji in Torino je za kratek \xc4\x8das postal glavno mesto Italije. Ko se je italijansko glavno mesto preselilo v Firence in nato v Rim, se je upravni in institucionalni pomen Piemonta mo\xc4\x8dno zmanj\xc5\xa1al in edino preostalo priznanje zgodovinske vloge Piemonta je bilo, da je bil prestolonaslednik Italije znan kot piemontski princ. Po italijanski zdru\xc5\xbeitvi, je bil Piemont ena najpomembnej\xc5\xa1ih regij v prvi italijanski industrializacij.\n_START_SECTION_\nGospodarstvo\n_START_PARAGRAPH_\nDo zdru\xc5\xbeitve z ostalimi predeli Italije je slonelo gospodarstvo Piemonta izklju\xc4\x8dno na kmetijstvu, ki je pre\xc5\xbeivljalo ne samo plemi\xc5\xa1ke veleposestnike, pa\xc4\x8d pa tudi bogate voja\xc5\xa1ke in administrativne sloje prebivalstva v dr\xc5\xbeavi. Potrebo po spremembi in modernizaciji je razumel Camillo Benso Cavour, ministrski predsednik, ki je leta 1852 uvedel ob\xc5\xa1irno ekonomsko reformo in industrializacijo. Podprl je gradnjo cest in \xc5\xbeelezni\xc5\xa1kih prog, nastanek te\xc5\xbeke industrije, odpravo mitnine na \xc5\xbeito in bonifikacijo kmetijskih ozemelj z gradnjo kanalov in prekopov. Ustanovil je Dr\xc5\xbeavno Sardinsko Banko, poznej\xc5\xa1o Banca d\'Italia, s katero je dr\xc5\xbeava jam\xc4\x8dila za visoke kredite, ki sta jih nudili Francija in Anglija za kritje stro\xc5\xa1kov reforme. \xc4\x8ceprav z dolo\xc4\x8denimi te\xc5\xbeavami, se je na ta na\xc4\x8din Piemont spremenil v moderno de\xc5\xbeelo, ki je potegnila za seboj gospodarstvo velikega dela Italije. Pri tem je igrala pomembno vlogo tovarna avtomobilov FIAT, ki je pritegnila visoko imigracijo iz drugih italijanskih de\xc5\xbeel, kar je globoko spremenilo socialno in kulturno tradicijo._NEWLINE_Danes je Piemont mo\xc4\x8dno industrializirana de\xc5\xbeela. Poleg tovarne avtomobilov se je razvila razvejana industrija avtomobilskih pritiklin, kot so pnevmatike, barve in laki, plasti\xc4\x8dni izdelki in drugo. Zelo razvita je tudi strojna (Olivetti), tekstilna, kemi\xc4\x8dna in \xc5\xbeivilska industrija. Tekstilna industrija zavzema predelovanje volne (na prvem mestu v dr\xc5\xbeavi), bomba\xc5\xbea in umetnih vlaken, ki so v zadnjih \xc4\x8dasih nadomestila svilo._NEWLINE_Ni\xc5\xbeinski Piemont je rodovitna kmetijska regija. Glavni kmetijski proizvodi so \xc5\xbeita, vklju\xc4\x8dno z ri\xc5\xbeem, ki predstavljajo ve\xc4\x8d kot 10% nacionalne proizvodnje, koruza, grozdje za pridelavo vina, sadje in mleko. Z ve\xc4\x8d kot 800.000 glav \xc5\xbeivine (v letu 2000), \xc5\xbeivinoreja zagotavlja polovico kon\xc4\x8dne kmetijske proizvodnje v Piemontu._NEWLINE_Piemont je ena od velikih vinorodnih regij v Italiji. Ve\xc4\x8d kot polovica njegovih 700 kvadratnih kilometrov (170.000 hektarjev) vinogradov je registriranih z oznako DOC (Denominazione di origine controllata- kontrolirano poreklo). Imajo presti\xc5\xbena vina Barolo, Barbaresco iz Langhe bli\xc5\xbeini Albe in Moscato d\'Asti, kot tudi pene\xc4\x8de vino Asti iz vinogradov okoli Astija. Avtohtone sorte grozdja so Nebbiolo, Barbera, Dolcetto, Freisa, Grignolino in Brachetto._NEWLINE_\xc5\xbdivilska industrija je v prvi vrsti vezana na proizvodnjo ri\xc5\xbea in sla\xc5\xa1\xc4\x8dic; samo proizvodnja \xc4\x8dokolade zaposluje preko 5 tiso\xc4\x8d oseb._NEWLINE_Obstajajo povezave s sosednjo Francijo preko predora Fr\xc3\xa9jus in prelazov Colle di Tenda in Montgen\xc3\xa8vre. Piemont je s cestami s \xc5\xa0vico povezan preko prelazov Simplon in Veliki sveti Bernard. \xc5\xa0vico je mogo\xc4\x8de dose\xc4\x8di tudi po normalni poti, ki pre\xc4\x8di vzhodni Piemont, iz Arone in se kon\xc4\x8da v Locarnu, na meji z Italijo. Letali\xc5\xa1\xc4\x8de v regiji, Torino-Caselle, skrbi za doma\xc4\x8de in mednarodne lete. Regija ima najdalj\xc5\xa1e avtocestno omre\xc5\xbeje med italijanskimi regijami (okoli 800 km). Izhajajo iz Torina in ga povezujejo z drugimi pokrajinami v regiji, kakor tudi z drugimi regijami v Italiji. V letu 2001 je bilo \xc5\xa1tevilo osebnih avtomobilov na 1000 prebivalcev 623 (nad dr\xc5\xbeavnim povpre\xc4\x8djem 575).\n_START_SECTION_\nTurizem\n_START_PARAGRAPH_\nTurizem v Piemontu zaposluje 75.534 ljudi v trenutno 17.367 podjetjih, ki delujejo v gostinskem in namestitvenem sektorju, s 1473 hoteli in drugimi turisti\xc4\x8dnimi nastanitvenimi objekti. Regija je skoraj enako priljubljena med Italijani kot tujimi obiskovalci. Tradicionalna turisti\xc4\x8dna obmo\xc4\x8dja so jezera s kar 32,84% vseh preno\xc4\x8ditev in metropolitansko obmo\xc4\x8dje Torina s 26.51%._NEWLINE_Leta 2006 Torino gostil XX. zimske olimpijske igre in leta 2007 XXIII. zimsko univerzijado. Turizem v Alpah je osredoto\xc4\x8den na nekaj visoko razvitih lokacij kot sta Alagna Valsesia in Sestriere._NEWLINE_Razvito je tudi pohodni\xc5\xa1tvo. Okoli leta 1980 je bila ustanovljena pohodni\xc5\xa1ka daljinska pot Grande Traversata delle Alpi (GTA) in kasneje Via Alpina, ki omogo\xc4\x8data obisk bolj oddaljenih in redko naseljenih dolin in pogorij. Znane so tudi poti do vrhov, kot Giro di Viso in Giro del Marguareis in poti, ki odpirajo nekatere doline kot Percorsi Occitani v dolini Maira in Alta Via v dolini Susa. Del dana\xc5\xa1nje poti Via Francigena, nekdanja srednjeve\xc5\xa1ka romarska pot iz Francije ali Anglije in kot rimska cesta, poteka skozi Piemont.\n_START_SECTION_\nPrebivalstvo\n_START_PARAGRAPH_\nV Pokrajini Torino \xc5\xbeivi 52\xc2\xa0% prebivalstva Piemonta. medtem ko nobeno od ostalih mest ne dose\xc5\xbee 100.000 prebivalcev in je gri\xc4\x8devje v Monferratu in v Langah skoraj neobljudeno. Zato se upravi\xc4\x8deno jemlje Torino kot merilo de\xc5\xbeelnega \xc5\xbeivljenja sploh. Njegov ekonomski vzpon po drugi svetovni vojni, predvsem razvoj avtomobilske industrije, je priklical v Piemont mno\xc5\xbeice delavcev in tehnikov iz ju\xc5\xbene Italije in Bene\xc4\x8dije. Leta 1974 je Torino \xc5\xa1tel skoraj 1.200.000 prebivalcev. Toda FIAT, ki je v preteklih desetletjih tako uspe\xc5\xa1no nastopila na doma\xc4\x8dem trgu, ni bila pripravljena na ekonomsko globalizacijo, ki se je za\xc4\x8dela oblikovati v zadnjih desetletjih dvajsetega stoletja. Proizvodnja je za\xc4\x8dela upadati in brezposelnost rasti. Veliko delavcev se je vrnilo v svoje kraje, ki so se bili medtem zadosti razvili, da so nudili ugodnej\xc5\xa1e \xc5\xbeivljenjske pogoje. Razen tega je tudi onesna\xc5\xbeenje zraka prepri\xc4\x8dalo veliko industrij, da so se umaknile iz obmo\xc4\x8dja velikih centrov. Tako je mesto pri zadnjem popisu prebivalstva \xc5\xa1telo komaj 900.000 prebivalcev._NEWLINE_Mesto Torino je zraslo ob izlivu Dore Riparie v Pad, saj je prav obilica vode dovoljevala nastanek prvih obrti in nato industrij, kot so bili mlini, kova\xc4\x8dnice, pozneje mehanske delavnice in \xc5\xbeelezarne. Toda pospe\xc5\xa1ena rast mesta je povzro\xc4\x8dila veliko onesna\xc5\xbeenje okolja, tudi zaradi relativne bli\xc5\xbeine vzpetin, ki omejujejo razvoj v \xc5\xa1irino. Zato so bili industrijski obrati prisiljeni, da se preselijo na manj obljudena podro\xc4\x8dja. To je bilo seveda zelo pozitivno bodisi za \xc4\x8disto\xc4\x8do okolja kot za urbanizacijo, toda povzro\xc4\x8dilo je te\xc5\xbeke ekonomske posledice, ki so skupno s krizo avtomobilske industrije hudo prizadeli Piemont. Kljub temu, da je Torino \xc5\xa1e vedno va\xc5\xbeen industrijski in trgovinski center, mu je iz krize pomogla \xc5\xa1ele Zimska Olimpijada 2006, ki je povzdignila mesto v mednarodno turisti\xc4\x8dno sredi\xc5\xa1\xc4\x8de.\n_START_SECTION_\nIzobra\xc5\xbeevanje\n_START_PARAGRAPH_\nGospodarstvo Piemont je navezano na bogato zgodovino odli\xc4\x8dnega visokega \xc5\xa1olstva, vklju\xc4\x8dno z nekaterimi vodilnimi univerzami v Italiji. Tu je sede\xc5\xbe znamenite Torinske univerze, Politehni\xc4\x8dne univerze, Univerze vzhodni Piemont in v novej\xc5\xa1em \xc4\x8dasu Medregionalnega kriminalisti\xc4\x8dnega in pravnega in\xc5\xa1tituta Zdru\xc5\xbeenih narodov.\n_START_SECTION_\nZgodovinske in kulturne znamenitosti\n_START_PARAGRAPH_\nPiemont je bogat z umetni\xc5\xa1kimi in kulturnimi zakladi. \xc5\xa0tiri kategorije regionalnih znamenitosti je vklju\xc4\x8denih na Unescov seznam svetovne dedi\xc5\xa1\xc4\x8dine: Savojske rezidence na seznamu od leta 1997 , Svete gore, od 2003 , Prazgodovinska koli\xc5\xa1\xc4\x8da, od 2011  in Vinorodna obmo\xc4\x8dja Piemonta: Langhe-Roero in Monferrato, od 2014. _NEWLINE_Med najbolj znanimi zgradbami so baro\xc4\x8dne reprezentan\xc4\x8dne zgradbe v Torinu: Palazzo Reale, pala\xc4\x8da Madama, grad Valentino, Guarino Guarinijeva cerkev San Lorenzo s svojo izjemno arhitekturno kupolo in Filippa Juvarre Bazilika Superga s polo\xc5\xbeajem na hribu. Pribli\xc5\xbeno 10 kilometrov jugozahodno od Torina se v Stupinigih nahaja tudi Juvarranov letni dvorec (Palazzina di Caccia) Stupinigi, 20 km ju\xc5\xbeno, kraljevski grad Racconigi in severno od Torina kraljeva pala\xc4\x8da Venaria. Pomembna je tudi stolnica San Giovanni Battista, edina ohranjena renesan\xc4\x8dna zgradba v mestu, s kapelo sv. Sindona, \xc5\xa1e eno Guarinijevo mojstrovino, ki pa je bila po\xc5\xa1kodovana v po\xc5\xbearu 1997. Med najpomembnej\xc5\xa1imi muzeji v mestu so Museo Egizio, ki predstavlja na svetu najbolj pomembno zbirko egiptovskih starin za Kairskim muzejem, umetni\xc5\xa1ka galerija Galleria Sabauda, v pala\xc4\x8di Madama se nahaja muzej Civico d\'Arte Antica, s svojo zbirko srednjeve\xc5\xa1ke umetnosti, Museo Nazionale del Cinema (filmski muzej) v Mole Antonelliana, simbolu mesta, 167,5 m visoki paviljonu podobni konstrukciji, (prvotno na\xc4\x8drtovana kot sinagoga), zgrajeni v 19. stoletju po na\xc4\x8drtih Alessandra Antonellija. Zna\xc4\x8dilnost glavnega mesta so tudi \xc5\xa1tevilni konjeni\xc5\xa1ki kipi, naj gre za savojske grofe kot je Emanuele Filiberto na Piazza San Carlo, ki je eden najlep\xc5\xa1ih krajev v mestu ali Dioskuroi (Kastor in Poluks) na velikem Piazza Castello. Baro\xc4\x8dni Torino iz 17. in 18. stoletja, zgrajen po vzoru Pariza, kot novo na\xc4\x8drtovano mesto Savojcev in tudi kot predstavitev njihove mo\xc4\x8di. Zato ima danes mesto enoten izgled. Pred Emanuelom Filibertom I. ki je leta 1563 Torino dolo\xc4\x8dil za novo glavno mesto vojvodine, je bilo to precej nepomembno mesto dr\xc5\xbeave. _NEWLINE_Hribi Monferrato severno od Astija in vzhodno od Torina navdu\xc5\xa1ujejo s \xc5\xa1tevilnimi manj\xc5\xa1imi romanskimi samostani in cerkvami, kot je opatija Vezzolano ali cerkve v Montigliu, Montechiaru in Cortazzoneju. Poleg tega sta nekdanja republika Asti (z gotsko stolnico Ss. Maria Assunta e Gottardo) in bli\xc5\xbenja Alba \xc4\x8dudovit primer starega zgodovinskega mestnega jedra, Casale Monferrato pa ima, kot nekdanje prebivali\xc5\xa1\xc4\x8de markiza Saluzza s sv. Evasiom zanimivo gotsko cerkev._NEWLINE_Proti severu navdu\xc5\xa1i Vercelli v Padski ni\xc5\xbeini z mogo\xc4\x8dno baziliko Sant\'Andrea, en najstarej\xc5\xa1ih italijanskih cerkva z gotsko notranjostjo in \xc5\xa1tevilnimi stolpi, kot je Torre dell\'Angelo na Piazza Cavour. V pozni renesansi izvira Sacro Monte di Varallo, kot ena izmed svetih gora na seznamu svetovne dedi\xc5\xa1\xc4\x8dine od leta 2003. Nekoliko vzhodno, v bli\xc5\xbeini Lombardije, se nahaja Novara s srednjeve\xc5\xa1kim Broletto in baziliko San Gaudenzio z veliko kupolo, ki je \xc5\xa1e posebej vredna ogleda, slednja tudi v veliki meri delo Antonellija._NEWLINE_Iz obdobja romanike je samostan San Giulio na otoku San Giulio sredi jezera Orta. Na jezeru Maggiore so Boromejski otoki najve\xc4\x8dja znamenitost, predvsem Isola Bella z baro\xc4\x8dno pala\xc4\x8do z vrtovi._NEWLINE_V bli\xc5\xbeini meje v dolini Aoste (Valle d\'Aosta) le\xc5\xbei Ivrea s stolnico S. Maria Assunta in s freskami opremljena cerkev San Bernardino, obe umetnostno zgodovinsko posebnega pomena._NEWLINE_V provinci Cuneo (ju\xc5\xbeno od Torina) se nahaja mogo\xc4\x8den kraj Saluzzo, zna\xc4\x8dilen predvsem po svojih cerkvah (stolnica S. Maria Assunta, S. Giovanni in S. Bernardino) in njegovim srednjeve\xc5\xa1kim mestnim izgledom. Prav tako srednjeve\xc5\xa1ki so Savigliano, Fossano, samostan Staffarda in grad Manta s svojimi manieristi\xc4\x8dnimi freskami. Pribli\xc5\xbeno 30 km vzhodno od Cunea je monumentalna cerkev Santuario di Vicoforte. _NEWLINE_Zahodno od Torina v dolini Susa, le\xc5\xbei romansko-gotski samostan Sant\'Antonio di Ranverso s fresko Kri\xc5\xbeanje Giacoma Jaqueriosa, srednjeve\xc5\xa1ko naselje Avigliana in slavni nekdanji benediktinski samostan Sacra di San Michele, ki velja za simbol Piemonta. Vas Chianocco ima grad, uni\xc4\x8deno cerkev in romanska utrjeno hi\xc5\xa1o. Samo mesto Susa ima poleg srednjeve\xc5\xa1ke stolnice tudi nekatere ostanke iz rimskih \xc4\x8dasov (Avgustov slavolok in Porta Savoia). V bli\xc5\xbeini prelaza Mont Cenis je romanski samostan Novalesa. Na koncu doline, na meji s Francijo, je trdnjava Exilles, v kateri je od leta 2000 muzej._NEWLINE_V dolini Chisone se nahaja trdnjava Fenestrelle, najve\xc4\x8dja trdnjava v Evropi.\n_START_SECTION_\nUNESCO-va dedi\xc5\xa1\xc4\x8dina\n_START_PARAGRAPH_\nV Piemontu obstajajo tri enote vpisane vpisane na [[UNESCO]-]v seznam svetovne dedi\xc5\xa1\xc4\x8dine. To so Rezidence kraljeve dru\xc5\xbeine Savojcev od leta 1997, Svete gore Piemonta in Lombardije od lete 2003 in vinorodna podro\xc4\x8dja Langhe-Roero in Monferrato, od 22. junija 2014.'